જમ્યા પછી જય સીધો બેડરૂમમાં ગયો. આજની આ અફડાતફડીથી થાકી ગયેલી પ્રાચી પણ એની પાછળ પાછળ બેડરૂમમાં આવી. ટી.વી. ઑન કરી બંને ટી.વી. જોવા લાગ્યાં. દરરોજ જમ્યા પછી સૌ સૌના બેડરૂમની ટિપોય પર ફ્રૂટડિશ હાજર જ હોય. ક્યારેક પ્લેઇન, ક્યારેક દેશી ખાંડ – મીઠું – મરી-જીરું, છાંટેલું તો ક્યારેક ચાટ મસાલો છાંટેલો હોય – સુમીની આ બાબતની ચોકસાઈ પણ ગજબની. એટલે રોજની આ આદતવશ વીસેક મિનિટ પછી જયે પ્રાચીને ફ્રૂટડિશ લાવવા કહ્યું. પ્રાચી ધૂંધવાઈ ઊઠી – ‘અરે ! હજી હમણાં તો જમ્યા ને હવે ફ્રૂટ !’ રોજની પોતાની ડિશનું ફ્રૂટ જયની ડિશમાં નાખી આગ્રહ કરતી પ્રાચીનો આજનો છણકો જયને કંઈક અજુગતો લાગ્યો.